Document ID: 32014R0167

NARIADENIE KOMISIE (EÚ) č. 167/2014
z 21. februára 2014,
ktorým sa mení a dopĺňa príloha I k nariadeniu Európskeho parlamentu a Rady (ES) č. 689/2008 o vývoze a dovoze nebezpečných chemikálií
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 689/2008 zo 17. júna 2008 o vývoze a dovoze nebezpečných chemikálií (1), a najmä na jeho článok 22 ods. 4,
keďže:
(1)
Nariadením (ES) č. 689/2008 sa vykonáva Rotterdamský dohovor o udeľovaní predbežného súhlasu po predchádzajúcom ohlásení (Prior Informed Consent Procedure, ďalej len „postup PIC“) pre vybrané nebezpečné chemikálie a pesticídy v medzinárodnom obchode, podpísaný 11. septembra 1998 a schválený v mene Spoločenstva rozhodnutím Rady 2003/106/ES (2).
(2)
Je vhodné, aby sa zohľadnila regulačná činnosť v súvislosti s určitými chemikáliami podľa nariadenia Európskeho parlamentu a Rady (ES) č. 1107/2009 (3), nariadenia Európskeho parlamentu a Rady (EÚ) č. 528/2012 (4) a nariadenia Európskeho parlamentu a Rady (ES) č. 1907/2006 (5).
(3)
Na šiestom zasadnutí konferencie zmluvných strán Rotterdamského dohovoru, ktoré sa konalo v dňoch 28. apríla až 10. mája 2013, sa rozhodlo zahrnúť azinfos-metyl, kyselinu perfluóroktánsulfónovú, perfluóroktánsulfonáty, perfluóroktánsulfonamidy a perfluóroktánsulfonyly do prílohy III dohovoru, čo znamená, že sa na tieto chemikálie vzťahuje postup PIC podľa uvedeného dohovoru. Tieto chemikálie by sa preto mali vyňať zo zoznamu chemikálií uvedeného v časti 2 prílohy I k nariadeniu (ES) č. 689/2008 a mali by sa doplniť do zoznamu chemikálií v časti 3 danej prílohy.
(4)
Konferencia zmluvných strán Rotterdamského dohovoru takisto rozhodla zahrnúť obchodný pentabrómdifenyléter vrátane tetra- a pentabrómdifenyléteru, ako aj obchodný oktabrómdifenyléter vrátane hexa- a heptabrómdifenyléteru, do prílohy III dohovoru, čo znamená, že sa na tieto chemikálie vzťahuje postup PIC podľa uvedeného dohovoru. Keďže tetrabrómdifenyléter, pentabrómdifenyléter, hexabrómdifenyléter a heptabrómdifenyléter sú už zaradené do zoznamu v prílohe V k nariadeniu (ES) č. 689/2008 a podliehajú preto zákazu vývozu, tieto chemikálie sa nedopĺňajú do zoznamu chemikálií uvedených v časti 3 prílohy I k nariadeniu (ES) č. 689/2008.
(5)
Schválenie látky didecyldimetylamóniumchlorid bolo stiahnuté v súlade s nariadením (ES) č. 1107/2009, v dôsledku čoho je zakázané používanie didecyldimetylamóniumchloridu ako pesticídu v skupine prípravkov na ochranu rastlín, a preto by sa mal doplniť do zoznamu chemických látok v časti 1 prílohy I k nariadeniu (ES) č. 689/2008..
(6)
Údaj týkajúci sa chlorečnanu v častiach 1 a 2 prílohy I k nariadeniu (ES) č. 689/2008 by sa mal zmeniť, aby poskytoval väčšiu jasnosť, pokiaľ ide o to, ktoré látky má zahŕňať.
(7)
Nariadenie (ES) č. 689/2008 by sa preto malo zodpovedajúcim spôsobom zmeniť.
(8)
S cieľom poskytnúť priemyselnému odvetviu dostatok času na prijatie opatrení potrebných na dosiahnutie súladu s týmto nariadením a členským štátom dostatok času na prijatie opatrení potrebných na jeho vykonávanie by sa malo jeho uplatňovanie odložiť.
(9)
Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
PRIJALA TOTO NARIADENIE:
Článok 1
Príloha I k nariadeniu (ES) č. 689/2008 sa mení v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. mája 2014.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. februára 2014

Labels: 3
20
1
6